ILINK คาดส่งมอบรฟฟ.ไร้คนขับ ครบ 6 ขบวนสิ้นปีนี้ เริ่มทดสอบวิ่งต้นปี 64
ILINK คาดส่งมอบรฟฟ.ไร้คนขับ ครบ 6 ขบวนสิ้นปีนี้ เริ่มทดสอบวิ่งต้นปี 64
ILINK คาดส่งมอบรฟฟ.ไร้คนขับ ครบ 6 ขบวนสิ้นปีนี้ เริ่มทดสอบวิ่งต้นปี 64
19 ต.ค. 2563

บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK เปิดเผยว่า ล่าสุดรถไฟฟ้าไร้คนขับ Automated People Mover (APM) ขบวนที่ 4 (จำนวน 2 โบกี้) ได้ถูกจัดส่งถึงประเทศไทยแล้ว ณ ท่าเรือแหลมฉบัง จังหวัดชลบุรี เมื่อวันที่ 16 ตุลาคม 2563 และทำการขนย้ายไปยังสนามบินสุวรรณภูมิเป็นที่เรียบร้อยในวันที่ 19 ตุลาคม 2563 บริษัทคาดจะทยอยส่งมอบรถไฟฟ้า APM ครบทั้ง 6 ขบวน (จำนวน 12 โบกี้ )ได้ภายในปี 2563 นี้ และใช้เวลาในการทดสอบไปจนถึงช่วงต้นปี 2564
ทั้งนี้ บริษัทได้ชนะการประกวดราคางานจัดซื้อพร้อมติดตั้งงานระบบขนส่งผู้โดยสารอัตโนมัติ (APM) โครงการพัฒนาท่าอากาศยานสุวรรณภูมิ (ปีงบประมาณ 2554 – 2560) ของบริษัท ท่าอากาศยานไทย จำกัด (มหาชน) หรือ AOT ซึ่งมีมูลค่าสัญญาจ้างจำนวน 2,099,900,000 บาท โดยบริษัทฯ ได้สัญญาว่าจ้างบริษัท ซีเมนส์ โมบิลิตี้ จำกัด ประเทศออสเตรีย ในการจัดหารถไฟฟ้าไร้คนขับ Automated People Mover (APM) สำหรับใช้เชื่อมต่อขนส่งผู้โดยสารระหว่างอาคารผู้โดยสารหลัก กับอาคารเทียบเครื่องบินรองหลังที่ 1 (Satellite 1 : SAT-1) จำนวน 6 ขบวน (12 โบกี้) นั้น
โดยรถไฟฟ้าไร้คนขับขบวนแรกได้ถูกจัดส่งถึงสนามบินสุวรรณภูมิในวันที่ 15 กรกฎาคม 2563 ที่ผ่านมา ปัจจุบันอยู่ระหว่างการทดสอบระบบการวิ่งโดยผู้เชี่ยวชาญจากบริษัท ซีเมนส์ โมบิลิตี้ จำกัด ประเทศออสเตรีย
นอกจากนี้รถไฟฟ้าไร้คนขับขบวนที่ 2 และขบวนที่ 3 ซึ่งได้จัดส่งถึงสนามบินสุวรรณภูมิไปเมื่อวันที่ 15 กันยายน 2563 และวันที่ 11 ตุลาคม 2563 ตามลำดับ ปัจจุบันอยู่ระหว่างการทดสอบความพร้อมของอุปกรณ์ที่ติดตั้งภายในตัวรถ